Muzikālais kokteilis

"Muzikālais kokteilis" ir krāsaina radošās apvienības "Telefilma—Rīga" 1968. gada koncertfilma, kurā uzstājas populāri 60. gadu latviešu popmūzikas izpildītāji.

Ķīmijas studente eksāmena laikā izraisa sprādzienu. Pēc tā viņa attopas kā bārmene un turpmāko vakaru aizvada jautrā mūziķu un kafejnīcas apmeklētāju lokā, cienājot klātesošos ar dzērieniem. Vakara noslēgumā viņas draugs uzdāvina viņai ķīmijas mācību grāmatu.

Filmas režisore un scenārija autore ir Vija Bunka, operators Alnis Zandersons, mākslinieks Zigfrīds Antons. Koncertfilmas pirmizrāde Latvijas televīzijā notika 1968. gada novembrī.Televīzija. Padomju Jaunatne, 1968, 2. novembrī.

Filmā piedalās Rīgas estrādes orķestra sieviešu vokālais ansamblis (Ilze Rusecka, Sarmīte Blimberga, Brigita Linde, Margita Urķe, Rasma Liepiņa, Renāte Griņko), dziedātāji Margarita Vilcāne un Zdzislavs Romanovskis, grupa "Eolika", aktieri Juris Strenga un Inese Gulbe, kā arī Tautas kinoaktieru studijas audzēkņi. 

Filmā skan Raimonda Paula, Zigismunda Lorenca un Imanta Kalniņa dziesmas "Kokteilis",Kokteilis "Baltijas jūra", "Cik labi, ja tu blakus man", "Varam sintezēt visu bez riska", "Balāde par baltajiem kuģiem"Balāde par baltajiem kuģiem un citas.

Pēc filmas izrādīšanas tai tika veltītas kritiskas recenzijas. Rakstnieks Antons Stankēvičs uzskata: "Lieks izskaistinājums iezadzies arī kinorežisores V. Bunkas pēdējās filmās "6x6" un "Muzikālais kokteilis". Te jau sāk zust pamatvērtība — pats muzikālais priekšnesums, ko nomāc pārsmalcinātas gaumes uzbāzība. Nevajadzētu pārāk tālu aiziet no tās sirsnības un vienkāršības, kuru režisore atrada filmā "No minora līdz mažoram".Antons Stankēvičs. Ekrāns dzīvoklī. Karogs, 1969, Nr. 4. Arī laikrakstā "Literatūra un Māksla" tika kritizēta filmas atbilstība izklaides žanra prasībām: "Muzikālais materiāls ir jauns un interesants, arī tā dramaturģiskais izkārtojums filmā pārliecinošs. Tātad laikam tāpēc, ka, reiz atrastās izteiksmes formas atkārtojot, zūd pievilcība. Ne tikai V. Bunkas "Muzikālajā kokteilī", bet ari daudzās citu republiku telefilmās skaisti atkārtojas skaisti tērptu skaistu dziedātāju mazāk skaistas pastaigas skaistos interjeros, kuras parasti pārtrauc dziesmu tekstu izraisītās asociācijas, teksta tieša ilustrācija. Maz mūsu telefilmās, pat muzikālajās, īsta humora. Asprātīga montāža, straujš temps, jautrs teksts ir retums." Dažas polemiskas pārdomas par TV muzikālajām filmām. Literatūra un Māksla, 1970, 12. septembrī.

R. Paula dziesmas "Baltijas jūra" un "Cik labi, ja tu blakus man" iekļautas viņa dziesmu albumā "Tev, mana labā".

"Eolikas" izpildītās dziesmas "Varam sintezēt visu bez riska" ieraksts iekļauts DVD "50 gadi 50 dziesmās! Latvijas Televīzijai 50" (2004).

 Atsauces 

Kategorija:1968. gada Latvijas PSR filmas
Kategorija:Filmas latviešu valodā